ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΤΗΣ 16ΗΣ ΔΕΚΕΜΒΡΙΟΥ 1987. - ΕΠΙΤΡΟΠΗ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ ΚΑΤΑ ΕΛΛΗΝΙΚΗΣ ΔΗΜΟΚΡΑΤΙΑΣ. - ΔΙΑΓΡΑΦΗ. - ΥΠΟΘΕΣΗ 132/85.



Συλλογή της Νομολογίας του Δικαστηρίου 1987 σελίδα 05293



Διάδικοι

Σκεπτικό της απόφασης

Διατακτικό



Διάδικοι

++++

Στην υπόθεση 132/85,

Επιτροπή των Ευρωπαϊκών Κοινοτήτων, εκπροσωπούμενη από τους David R . Gilmour και Δημήτριο Γκουλούση, νομικούς συμβούλους, με αντίκλητο στο Λουξεμβούργο τον Γεώργιο Κρεμλή, κτίριο Jean Monnet, Kirchberg,

προσφεύγουσα,

κατά

Ελληνικής Δημοκρατίας, εκπροσωπούμενης από τον Γιάννο Κρανιδιώτη, ειδικό σύμβουλο στο Υπουργείο Εξωτερικών, και τον Λουκά Στεφάνου, νομικό σύμβουλο στο Υπουργείο Εξωτερικών, με αντίκλητο στο Λουξεμβούργο τον ενταύθα πρέσβη της Ελλάδας, 117, Val-Sainte-Croix,

καθής,

που έχει ως αντικείμενο να αναγνωριστεί ότι η Ελλάδα,

- παραλείποντας να λάβει τα εθνικά μέτρα που είναι αναγκαία για να προσδώσει ισχύ στις διατάξεις της οδηγίας της 11ης Μαΐου 1960 περί της εφαρμογής του άρθρου 67 της Συνθήκης ΕΟΚ ( ΕΕ ειδ . έκδ . 10/001, σ . 4 ), όπως τροποποιήθηκε με την οδηγία 63/21/ΕΟΚ ( ΕΕ ειδ . έκδ . 10/001, σ . 16 ),

- παραλείποντας, έναντι ιδιώτη που δικαιούται να επικαλείται τις διατάξεις της εν λόγω οδηγίας, να προσδώσει πρακτική αποτελεσματικότητα στις διατάξεις της, αρνούμενη να επιτρέψει τον ελεύθερο επαναπατρισμό του προϊόντος της ρευστοποίησης επενδύσεων που έχουν ελευθερωθεί ανεπιφύλακτα δυνάμει του άρθρου 2 της εν λόγω οδηγίας ή την εκ νέου πίστωσή του σε μετατρέψιμο λογαριασμό στην Ελλάδα, και

- παραλείποντας να επιτρέψει την ελεύθερη εκτός Ελλάδος μεταφορά των τόκων που προέρχονται από τον ανατοκισμό των εν λόγω επενδύσεων,

παρέβη τις υποχρεώσεις που υπέχει από την πράξη προσχωρήσεως της Ελληνικής Δημοκρατίας στις Ευρωπαϊκές Κοινότητες και τη Συνθήκη ΕΟΚ,

ΤΟ ΔΙΚΑΣΤΗΡΙΟ

συγκείμενο από τους Mackenzie Stuart, πρόεδρο, G . Bosco, O . Due, J . C . Moitinho de Almeida και G . C . Rodriguez Iglesias, προέδρους τμήματος, T . Koopmans, U . Everling, K . Bahlmann, Y . Galmot, K . Κακούρη, R . Joliet, T . F . O' Higgins και F . Schockweiler, δικαστές,

γενικός εισαγγελέας : M . Darmon

γραμματέας : P . Heim

αφού άκουσε το γενικό εισαγγελέα,

εκδίδει την ακόλουθη

Διάταξη

Σκεπτικό της απόφασης

Με έγγραφο που κατέθεσε στη γραμματεία του Δικαστηρίου στις 11 Νοεμβρίου 1987, η Επιτροπή γνωστοποίησε στο Δικαστήριο, κατ' εφαρμογή του άρθρου 78 του κανονισμού διαδικασίας, ότι παραιτείται της προσφυγής της και ζήτησε, κατ' εφαρμογή του άρθρου 69, παράγραφος 4, του κανονισμού διαδικασίας, να καταδικαστεί στα δικαστικά έξοδα η Ελληνική Δημοκρατία .

Η Ελληνική Δημοκρατία δεν κατέθεσε παρατηρήσεις επί της παραιτήσεως εντός της προθεσμίας που της τάχθηκε .

Κατά το άρθρο 69, παράγραφος 4, του κανονισμού διαδικασίας, ο παραιτούμενος διάδικος καταδικάζεται στα δικαστικά έξοδα, εκτός αν η παραίτησή του δικαιολογείται από τη στάση του αντιδίκου .

Πρέπει να σημειωθεί ότι στην προκειμένη περίπτωση η παραίτηση της Επιτροπής δικαιολογείται από τη στάση της Ελληνικής Δημοκρατίας, η οποία δεν εξέδωσε τα μέτρα που ήταν αναγκαία για τη συμμόρφωσή της προς τις διατάξεις της οδηγίας της 11ης Μαΐου 1960, περί της εφαρμογής του άρθρου 67 της Συνθήκης ΕΟΚ, παρά μόνο μετά την άσκηση της προσφυγής της Επιτροπής .

Πρέπει επομένως να καταδικαστεί η Ελληνική Δημοκρατία στα δικαστικά έξοδα .

Διατακτικό

Για τους λόγους αυτούς

ΤΟ ΔΙΚΑΣΤΗΡΙΟ

διατάσσει :

1 ) Διαγράφει την υπόθεση 132/85 από το πρωτόκολλο του Δικαστηρίου .

2 ) Καταδικάζει την Ελληνική Δημοκρατία στα δικαστικά έξοδα .

Λουξεμβούργο, 16 Δεκεμβρίου 1987 .